La Bibia piemontèisa/Testament Vej/Giob/Giob 19


Giòb

19

Réplica ‘d Giob a Bildad 

Anlora Giòb a l'ha rëspondù: “Për vàire ancora i andreve anans a deme ‘d torment e a craseme con vòstre paròle? A l’é già des vire che vojàutri im ofende con ij vòstri arpròcc e më s-cincon-e sensa artegn. Tutun, s’i l’hai përdabon mancà a l’é cheicòsa ch’a riguarda mach mi e pa vojàutri. Voi i chërde d’esse mej che mi e im acuse arfaciànd-me mia abiession! Venta ch’i sàpie ch’a l’é Nosgnor ch’a l’ha arversame e anvlupatame an soa rèj.

I ciamo agiut ma gnun am rëspond. I protesto, ma gnun am fà giustissia. Nosgnor a l'ha barame la stra parèj da pa pì podèj passé e a l’ha fàit tombé jë scurità dzora 'd mè vieul. A l'ha dëspojame 'd mè onor e a l'ha gavame la coron-a da la testa. A l’ha patlame da tute le bande për campeme a tèra. A l’ha dësreisà mia speransa tanme n’erbo.A l'ha anviscà soa flin-a contra 'd mi e am consìdera tanme sò nemis. Soe trope a ven-o anans ansema contra ‘d mi, a l’han butà sota assedi mia abitassion e fàit ëd rampe për intreie.

Mia gent as në sta a la larga da mi, fin-a j'amis a son fasse strangé për mi. Mia famija a l’ha chitame e ij mè conossent a son dësmentiasse ‘d mi. J’òspiti ‘d mia ca e fin-a mie sërvente am trato coma s’i fussa ‘n forësté. I ciamo mè servitor, ma chiel am rëspond pa, venta ch'i lo sùplica 'd ven-e. Mè fià a l'é arbutant për mia fomna e a mia famija i-j faso scheur. Fin-a ij gagno dësbela a l'han ësgiaj ëd mi: se im àusso për parleje am fan le svergne. Tuti coj ch'a l'avìo fiusa an mi am detesto: coj che mi i vorìa bin am viro le spale. Ij mè òss as taco a la pel e a la carn, e mach la pel dij mè dent am salva. 

Pietà 'd mi, car ij mè amis, almanch vojàutri: pietà 'd mi! Përchè i son ëstàit colpì da la man ëd Dé. Përché vojàutri 'm përséguite pròpi coma ch’a fà Nosgnor? Eve-ne mai pro ‘d mòrde mia carn?

 Òh, se mai a së scrivèisso mie paròle! A podèisso esse marcà ant un lìber! A podèisso mach esse sislà con në stil ëd fèr ansima a na pera për sèmper e butà ‘n evidensa con na colà ‘d piomb!

Da part mia, mi i sai che mè Redentor a l'é viv e che a la fin a s'alverà dzora dla pòer! E dòp che costa mia pel a sarà dësblà, sensa mia carn mi i vëdrai Dé. Mi i lo vëdrai, da mi midem e i lo vëdrai com ij mè euj, pa da strangè. E mè cheur as consuma drinta 'd mi. I séguite a deme a còl e iv n'ancale a dime che la rèis ëd mie tribulassion a l’é mach an mi. I seve pitòst vojàutri ch’i l’avrìe d’avèj tëmma d’un castigh, përchè a l’é vòstra pòsa ch’a la mérita. Un giùdes a-i è bin e i l’avreve da presenteve 'dnans ëd chiel.

Nòte 

Bibia
Testament Vej
Giob